REGULAMENTUL (CE) NR. 301/2007 AL CONSILIULUI
din 19 martie 2007
de modificare a anexei I la Regulamentul (CEE) nr. 2658/87 privind nomenclatura tarifară și statistică și Tariful Vamal Comun
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
În Nomenclatura Combinată (NC) menționată în anexa I la Regulamentul (CEE) nr. 2658/87 (1), codurile NC pentru monitoare sunt 8528 51 00, 8528 59 10 și 8528 59 90.
(2)
Regulamentul (CE) nr. 493/2005 al Consiliului din 16 martie 2005 de modificare a anexei I la Regulamentul (CEE) nr. 2658/87 privind nomenclatura tarifară și statistică și Tariful Vamal Comun (2) a suspendat în întregime, pentru o perioadă limitată, taxele autonome din cadrul Tarifului Vamal Comun pentru monitoarele care folosesc tehnologia ecranului cu cristale lichide, cu o dimensiune pe diagonală a ecranului de maximum 48,5 cm și un raport de aspect al ecranului de 4:3 sau 5:4 și clasificabile în cadrul codului NC 8528 21 90.
(3)
Această măsură de suspendare a expirat la 31 decembrie 2006.
(4)
În temeiul avantajelor pentru consumatori, pentru a asigura dezvoltarea rațională a producției și intensificarea consumului în cadrul Comunității și pentru a promova comerțul dintre statele membre și terțe țări, este în interesul Comunității să prelungească măsura actuală de suspendare a taxei autonome pentru anumite tipuri de monitoare clasificate în cadrul codului NC 8528 59 90, cu o perioadă de încă doi ani, începând cu 1 ianuarie 2007.
(5)
Ca urmare a modificărilor nomenclaturii atașate sub formă de anexă la Convenția internațională privind Sistemul armonizat de denumire și codificare a mărfurilor, acceptat în temeiul Recomandării din 26 iunie 2004 a Consiliului de cooperare vamală și al adaptării Nomenclaturii Combinate la Sistemul Armonizat 2007, produsele clasificabile în cadrul codului NC 8528 21 90 vor fi clasificate în cadrul codului NC 8528 59 90 din Nomenclatura Combinată.
(6)
Prin urmare, Regulamentul (CEE) nr. 2658/87 ar trebui modificat în consecință.
(7)
Deoarece suspendarea introdusă prin prezentul regulament este o prelungire a suspendării introduse prin Regulamentul (CE) nr. 493/2005 care a expirat la 31 decembrie 2006 și deoarece nu este în interesul Comunității să existe o întrerupere a regimului tarifar al monitoarelor la care se face referire în respectiva suspendare, prezentul regulament ar trebui să intre în vigoare imediat și să fie aplicabil începând cu 1 ianuarie 2007,
ADOPTĂ PREZENTUL REGULAMENT:
Articolul 1
În partea a doua, Calendarul Drepturilor Vamale, secțiunea XVI capitolul 85 din anexa 1 la Regulamentul (CEE) nr. 2658/87, textul din coloana 3 pentru codul NC 8528 59 90 se înlocuiește cu următorul text:
„14 (3)
Articolul 2
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2007.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 19 martie 2007.